Besige paaie oor langnaweek verwag(Argieffoto) Die N3-tolkonsessie (N3TC) het diegene wat die langpad die langnaweek aanpak, gewaarsku om hul reis met ekstra omsigtigheid te beplan omdat baie druk verkeer die naweek op die N3 verwag word. Afgesien van verkeersopeenhopings in spitstye kan padwerk verdere vertragings op die pad veroorsaak. Spitsverkeertye op die N3-roete word Vrydag tussen 12:00 en 18:00, asook Maandag tussen 09:00 en 15:00 verwag. Druk verkeer word Vrydag veral in ŉ suidelike rigting en Maandag in ŉ noordelike rigting verwag. Tydens spitstye kan verkeer met tot meer as 2 000 voertuie per uur toeneem. “Indien dit enigsins moontlik is, word motoriste aangeraai om hul reise buite spitstye te beplan,” sê Thania Dhoogra, bedryfsbestuurder van N3TC. Dhoogra waarsku motoriste dat padwerk moontlike opeenhopings en vertragings op die N3-tolroete kan veroorsaak. Bane bly by konstruksieterreine gesluit omdat die N3TC en sy kontrakteurs padwerkprojekte voortsit om dit teen die Paasnaweek te probeer afhandel. Dhoogra vra motoriste ook om streng by die spoedbeperkings by konstruksiegedeeltes te hou. “Ons doen ’n ernstige beroep op reisigers om deeglik vooruit te beplan en geduldig te wees wanneer hul reise vertraag word.” Motoriste kan verwag dat albei noordelike bane op die tolroete teen Maandag vir verkeer oopgestel sal wees. Verder word motoriste gewaarsku om versigtig te wees wanneer hulle vroegoggend in mistige gebiede op die N3-tolroete, soos by die Van Reenenspas, ry. Dhoogra sê omdat die meeste ongelukke plaasvind weens menslike foute of roekelose bestuur, moet motoriste te alle tye die nodige voorsorgmaatreëls gehoorsaam om veilig by hul bestemmings aan te kom. “Hou altyd by die spoedbeperkings en handhaaf ’n veilige volgafstand.” Enige probleme op die N3 kan by die 24-uur-hulplyn aangemeld word by 0800 63 4357. Volg ook die N3-tolkonsessie op Twitter (@N3Route) vir die jongste verkeersinligting op dié roete.